Mezoplanet

Mezoplanet je termin koji je predložio Isaac Asimov da bi označio planetarno tijelo veličine manje od Merkura, ali veće od 1 Cerere. U doba kada je Asimov predložio ovaj termin samo je Pluton veličinom zadovoljavao kriterij da bi se tako nazvao; sada već klasifikacija uključuje i tijela kao što su 136199 Eris, 136472 Makemake, 136108 Haumea, 90377 Sedna, 90482 Orcus, 50000 Quaoar i 20000 Varuna pod uvjetom da se veličina računa prema prečniku objekta, jer masa većine objekata u Sunčevom sistemu nije precizno utvrđena.

Termin je spomenut u Asimovljevom eseju "Kako se zove?" (), objavljenom u Los Angeles Timesu krajem 1980-ih, a ponovo objavljenom u njegovoj knjizi Granice iz 1991. U eseju Asimov primjećuje da postoji veliki broj "planetarnih tijela" (pored Sunca i prirodnih satelita) i da je razlika između glavnih planeta, "malih planeta" i asteroida prilično neodređena te da je potrebno odrediti parametre za klasifikaciju tih tijela. Asimov naglašava da postoji velika razlika između Merkura, za koji nema sumnje da spada u kategoriju glavnih planeta, i Cerere, najvećeg tada poznatog planetarnog tijela za koje nema sumnje da spada u kategoriju "malih planeta". Pluton je bio između ove dvije kategorije. Radije nego da odredi pripada li Pluton glavnim ili malim planetama, Asimov je sugerisao da bilo koje planetarno tijelo koje je veličinom između ove dvije navedene kategorije bude nazvano mezoplanet, s obzirom na to da "mesos" na grčkom znači "srednji".

Od vremena objavljivanja navedenog eseja otkriveno je nekoliko drugih tijela, veličine između Cerere i Merkura, što je naglasilo potrebu za uvođenjem jednog ovakvog termina. Stariji termin planetoid također je revidiran, tako da se odnosi na planetarna tijela srednje veličine.

 Također pogledajte 
 Asteroidi

 Reference 

Kategorija:Isaac Asimov
Kategorija:Vrste planeta
Kategorija:Patuljaste planete
Kategorija:Definicija planete